CELEX: 32018D0500
Language: hu
Date: 2018-03-22 00:00:00
Title: A Bizottság (EU) 2018/500 végrehajtási határozata (2018. március 22.) az Alpesi–Nyugat-Balkáni vasúti árufuvarozási folyosó létrehozásáról szóló javaslatnak a 913/2010/EU európai parlamenti és tanácsi rendelet 5. cikkének való megfelelőségéről (az értesítés a C(2018) 1625. számú dokumentummal történt)

26.3.2018   
            
            
               HU
            
            
               Az Európai Unió Hivatalos Lapja
            
            
               L 82/13
            
         A BIZOTTSÁG (EU) 2018/500 VÉGREHAJTÁSI HATÁROZATA
   (2018. március 22.)
   az Alpesi–Nyugat-Balkáni vasúti árufuvarozási folyosó létrehozásáról szóló javaslatnak a 913/2010/EU európai parlamenti és tanácsi rendelet 5. cikkének való megfelelőségéről
   
      
         (az értesítés a C(2018) 1625. számú dokumentummal történt)
      
   
   (Csak a bolgár, a horvát, az angol, a német és a szlovén nyelvű szöveg hiteles)
   AZ EURÓPAI BIZOTTSÁG,
   tekintettel az Európai Unió működéséről szóló szerződésre,
   tekintettel a Közlekedési Közösséget létrehozó szerződésnek az Európai Unió nevében történő aláírásáról és ideiglenes alkalmazásáról szóló, 2017. július 11-i (EU) 2017/1937 tanácsi határozatra (1) és különösen annak 3. cikkére,
   tekintettel a versenyképes árufuvarozást szolgáló európai vasúti hálózatról szóló, 2010. szeptember 22-i 913/2010/EU európai parlamenti és tanácsi rendeletre (2) és különösen annak 5. cikke (6) bekezdésére,
   mivel:
   
               (1)
            
            
               A 913/2010/EU rendelet 5. cikkének (5) bekezdésével összhangban Ausztria, Bulgária, Horvátország, Szerbia és Szlovénia vasúti közlekedésért felelős minisztériumai közös szándéknyilatkozatot juttattak el a Bizottsághoz, amely azt 2017. november 16-án vette kézhez. A szándéknyilatkozat értelmében a felek egy új vasúti árufuvarozási folyosó létrehozását javasolják, amelynek neve „Alpesi-Nyugat-Balkáni” folyosó lenne és az említett négy tagállam, valamint Szerbia területén haladna át.
            
         
               (2)
            
            
               A Bizottság a 913/2010/EU rendelet 5. cikkének (6) bekezdésével összhangban megvizsgálta a szándéknyilatkozatban szereplő javaslatot, és arra a következtetésre jutott, hogy a javaslat az alább felvázolt okokból megfelel a szóban forgó rendelet 5. cikkének.
            
         
               (3)
            
            
               Az Unió és a délkelet-európai felek által aláírt, a Közlekedési Közösséget létrehozó szerződés I. mellékletének 2. pontja az alkalmazandó uniós jogszabályok között említi a 913/2010/EU rendeletet, és ily módon jogalapot biztosít Szerbiának a vasúti árufuvarozási folyosókban való részvételéhez. 2017. november 24-én Szerbia ratifikálta a Közlekedési Közösséget létrehozó szerződést, amely 2017. november 27-től alkalmazandó. Szerbia elkötelezte magát, hogy a Közlekedési Közösséget létrehozó szerződéssel összhangban – legkésőbb a javasolt vasúti árufuvarozási folyosó létrehozásáig – nemzeti jogába átülteti a releváns uniós jogszabályokat.
            
         
               (4)
            
            
               A Bizottság úgy véli, hogy a 913/2010/EU rendelet 4. cikkében szereplő kritériumok a következők szerint figyelembevételre kerültek a javaslatban:
               
                            
                        
                        
                           a) pont: a javasolt folyosó négy tagállam és Szerbia területén halad át;
                        
                     
                            
                        
                        
                           b) pont: a
                           
                                        
                                    
                                    
                                       Salzburg – Villach – Ljubljana –/
                                    
                                 
                                        
                                    
                                    
                                       Wels/Linz – Graz – Maribor –
                                    
                                 
                                        
                                    
                                    
                                       Zágráb – Vinkovci/Vukovar – Tovarnik –Belgrád – Szófia – Svilengrad (bolgár-török határ) folyosó javasolt fő útvonala
                                    
                                 túlnyomó részben olyan vonalakat venne igénybe, amelyek az érintett tagállamok tekintetében részét képezik a TEN-T törzshálózatnak, Szerbia tekintetében pedig az indikatív törzshálózatnak (3). A fő útvonal megvalósításához szükséges további szakaszok az átfogó hálózat részét képezik. Emellett az RNE által meghatározott folyosó C11 központi szakasza magában foglalja a javasolt vasúti árufuvarozási folyosó Salzburgtól a bolgár-török határig tartó fő útvonalát.
                        
                     
                            
                        
                        
                           e) pont: a javasolt folyosó kiegészíti a délkelet-európai térség meglévő vasúti árufuvarozási folyosóit, elsősorban azáltal, hogy elérést biztosít olyan régiók tekintetében, amelyekre az árufuvarozást szolgáló vasúti hálózat ez idáig nem terjedt ki. A folyosó továbbá alternatív útvonalat jelent két meglévő vasúti árufuvarozási folyosó, nevezetesen a keleti/kelet-földközi-tengeri és a Rajna–Duna folyosó tekintetében, ez pedig a további elterelő útvonalaknak köszönhetően növelni fogja a folyosók között a kontingencia menedzsment lehetőségeit, ily módon pedig – különösen a nagyobb szolgáltatási zavarok idején – fokozni fogja a vasúti árufuvarozás ellenálló képességét;
                        
                     
                            
                        
                        
                           f) pont: a javasolt útvonal a nyugat-balkáni térség egyik legjelentősebb vasúti árufuvarozási tengelye. Korábban e folyosó legjobban kihasznált szakaszain a jelenlegi becslésekben szereplő mennyiségnél számottevően nagyobb mennyiségű árut fuvaroztak. Ez azt jelenti, hogy komoly potenciál van a vasúti árufuvarozás fejlesztésében, azaz a modális váltásban vagy a teljes fuvarozott árumennyiség növelésében azon két részpiac vonatkozásában, amelyeket az Alpesi–Nyugat-Balkáni vasúti árufuvarozási folyosó ki tud majd szolgálni: egyrészről a folyosó által közvetlenül kiszolgált régiókon belüli, illetve ezen régiók és Európa többi része közötti árufuvarozás tekintetében, másrészről a folyosó teljes hosszán áthaladó árufuvarozás tekintetében. Ezen belül a folyosó képes lenne kielégíteni az Unió és Törökország közötti intermodális vasúti árufuvarozási szolgáltatások iránti növekvő keresletet;
                        
                     
                            
                        
                        
                           g) pont: a folyosó alapját képezi majd a tagállamok és az európai harmadik országok közötti jobb összeköttetéseknek, mivel Szerbián is át fog haladni, és közvetlen kapcsolatot biztosít Nyugat-/Közép-Európa és Törökország között, és ily módon a bolgár-török határon javítani fogja a Törökországgal való összeköttetést;
                        
                     
                            
                        
                        
                           h) pont: 2017 nyarán konzultációra került sor az „Alpesi–Nyugat-Balkáni” vasúti árufuvarozási folyosóban érdekelt potenciális kérelmezőkkel. 20 vállalkozás támogatását fejezte ki, amint azt a szándéknyilatkozat III. mellékletében szereplő dokumentum is bizonyítja. A vállalkozások között 13 vasúti társaság, három intermodális üzemeltető, három szállítmányozó és egy járműtulajdonos volt;
                        
                     
                            
                        
                        
                           i) pont: a javasolt folyosó közvetlen hozzáférést biztosít a többi tagállamban található főbb terminálokhoz. Több különböző helyen is intermodális kapcsolódási pont jön létre a Duna és a Száva folyóval. Más vasúti árufuvarozási folyosókkal való kapcsolódási pontok révén a folyosó biztosítani fogja több tengeri kikötő, köztük Koper és Rijeka elérését.
                        
                     
         
               (5)
            
            
               Az érintett pályahálózat-működtetők támogatásukat fejezték ki ezen új vasúti árufuvarozási folyosóval kapcsolatban, amint azt a szándéknyilatkozat II. mellékletében szereplő dokumentum is bizonyítja.
            
         
               (6)
            
            
               Az e határozatban előírt intézkedések összhangban vannak a 913/2010/EU rendelet 21. cikke alapján létrehozott bizottság véleményével,
            
         ELFOGADTA EZT A HATÁROZATOT:
   1. cikk
   Az Alpesi–Nyugat-Balkáni vasúti árufuvarozási folyosó létrehozásáról szóló, Ausztria, Bulgária, Horvátország, Szerbia és Szlovénia vasúti közlekedésért felelős minisztériumai által eljuttatott, és a Bizottság által 2017. november 16-án kézhez vett közös szándéknyilatkozat, amely a
   
                
            
            
               Salzburg – Villach – Ljubljana –/
            
         
                
            
            
               Wels/Linz – Graz – Maribor –
            
         
                
            
            
               Zágráb – Vinkovci/Vukovar – Tovarnik – Belgrád – Szófia – Svilengrad (bolgár-török határ)
            
         útvonalnak, mint az „Alpesi–Nyugat-Balkáni” vasúti árufuvarozási folyosó fő útvonalának létrehozására tesz javaslatot, megfelel a 913/2010/EU rendelet 5. cikkének.
   2. cikk
   Ennek a határozatnak a Bolgár Köztársaság, a Horvát Köztársaság, az Osztrák Köztársaság, a Szlovén Köztársaság és a Szerb Köztársaság a címzettje.
   
      Kelt Brüsszelben, 2018. március 22-én.
      
         
            a Bizottság részéről
         
         Violeta BULC
         
            a Bizottság tagja
         
      
   
   
      (1)  HL L 278., 2017.10.27., 1. o.
   
   
      (2)  HL L 276., 2010.10.20., 22. o.
   
   
      (3)  A Bizottság (EU) 2016/758 felhatalmazáson alapuló rendelete (2016. február 4.) az 1315/2013/EU európai parlamenti és tanácsi rendeletnek a rendelet III. mellékletének kiigazítása céljából történő módosításáról (HL L 126., 2016.5.14., 3. o.).